kaerle etc doen te wetene allen tegewoirdigen ende toecommende
dat wy ontfangen hebben die oitmoedige supplicatie van peeter de
jonghe alias faes belast met huysvrouwe ende sesse cleynen kinderen
simpel hantwercker wonachtich tot putte in ons lande van brabant
inhoudende hoe dat hy op den sondach naebeloken paesschen anno xvc
veertich lestleden sittende met twee oft drye van zijnen gebueren
inde herberge twee oft drye potten biers drynckende eest gebuert
dat daer ander geselscap is twistich geweest als jan van boegaerden$$
ende pieter sotten midts den welcken heeft de suppliant ten inhorte van
ander ende om beters wille den voirs. peeter met goede wordden van dair
ende tot zijnen huyse geleydt ende is de suppliant tsynen huyse by synen
huysvrouwe ende kinderkens gebleven naeden welcken eest
gebuert dat jan ende claes verbraken commende vuyter voirs. taverne
hebben op loop gedaen ten huyse van jan gelders zynen gebuere
ende als de suppliant hoorde den huysvrouwe ende kinderen desselfs gelders
jammerlyck cryten soe is de suppliant vuyt zynen huyse gegaen met eenen
stock sonder ysere ende van achter gecommen ten huyse desselfs jans
gelders ende siende dat de selve jan ende peeter de huysvrouwe
des voirs. jans gelders groot gaende gesmeten ende tot aenschyn gequest
hadden heeft hij suppliant de selve berespt ende van dair met woirden
doen vertrecken hoe wel zij de huysvrouwe desselfs suppliants
na hem commende oyc hadden gequest gehadt ende van dair
gaende eest gebuert dat de voirs. jan gelders thuyswerts ende
voer by thuys des suppliants commende hebben de voirs. jan ende claes
verbracken den selven janne gelders opgeloopen zoe dat de selve
jan gelders ter eerden viel ende worde te twee oft te drye stayen
gewont zoe dat de selve jan ende claes vraeghen den voirs. jan
gelders oft hys genoch hadde dair op hy ter eerde liggende
antwordde jae welcke gerucht hoorende is de suppliant derwerts
gegaen ende heeft met synen voirs. stocke gesmeten op dmes
vanden voirs. partyen hen qualyck aensprekende soe dat sy van dair
vertrocken en dat doende zoe gerachte de voirs. jan gelders
op te staene ende seyde de suppliant aldus gecommoneert zynde nu
syn wy twee tegen twee wildy slaen, slaet op daerop de voirs. jan
ende claes seyden wy sullen u denoterene den suppliant wel vinden op
u welcke ende zyn alzoe van daer vertrocken soe dat de suppliant
ende syn huysvrouwe die oyc gequest was, hebben den voirs. jan
gelders zeer gequest tsynen huyse gebrocht ende van synen
wonden vermaeckt soe dat hy worde vuyt gedaen om slapen
te gaen ende dat doende zyn de voirs. jan ende claes verbraken
met wouteren hunnen brueder alle bastaerde kinderen hebbende
een bussen met bier een pycke ende een bloot mes gecommen ten huyse
desselfs jans gelders dwelck genoch oepen lach totten
welcken de selve jan gelders hebbende een zijn roxken
angedaen ende al bloet geseet gesellen hebdy my nyet genoch
overlast gedaen al en doedy my nyet meer dair op de voirs.
drye gebrueders swoeren de cracht ende macht ende nae dien de
doere eens gesloten was ende dat de selve drye gebrueders
nyet en desisteerden soe wordt de doere oepen gedaen ende
de suppliant uuytgaende hebbende eenen swynen spriet sonder poinct
inde handt heeft den voirs. wouter gevraeght oft hy suppliant
smorgens daernaer soude commen spayen dwelck sy luyden hoorende
ende groote vloecken sprekende hebben de twee op den suppliant
gesmeten ende de selven soe in synen aerm als op zynen neuse
ende op syn hooft gequest hoe dat hy ter eerden is gevallen
ende vier quetsueren heeft ontfangen ende de suppliant op cruypende
heeft met zynen stock naerden voirs. claes te meer stonden
gesmeten ende op syn hooft geract soe dat synen voirs. stock
gebrocken was ende dat doende is de suppliant ontgaen ende tot
int huys des voirs. jans gelders gecommen dair hy van hem
selven is geweest ende de voirs. claes bleef liggende vanden
slagen daeraff hy binnen twee oft drye dagen daernae van
levende lyve ter doot is gecommen dwelck den suppliant vuyter
herten leet is want hy te vooren noyt wordden tegen hem
en hadde gehadt ende dat hij oyc egeene nailde scerpers
noch wille en hadde gehadt om vechten mits den welcken
den suppliant beduchtende trigeur van justicien heeft nyet
alleenlick zynen huysvrouwe ende kinderkens moeten verlaten
mair oyc onse lande van brabant habandonneren daerdoere
zyn voirs. huysvrouwe ende kinderkens van aermoede
vergaen ende noch meer sullen tensy dat onse gratie ende genade
hem hier op verleent wordde alsoe hy seeght ons daeromme
oitmoedelick biddende, soe eest dat wy de saken voirscreven
overgemerct den voirn. pieter de jonge suppliant genegen
wesende tsynder bede ende begeert ende hem willende in dit stuck
gracie ende genade prefereren voor rigeur van justicien hebben inden
inden gevalle als boven vergeven quytgescholden ende geremitteert
vergeven schelden quyte ende remitteren uuyt onse sunderlinge gratie mits
desen tfeyt ende manslach boven verclaert misgaders alle peyne ende
boete corporelle ende criminelle dair inne hy ter cause van dyen mit diesser
aencleeft tegens ons ende justicie mesdaen ende mesbruyckt mach hebben
ende hebben hem als hier aff wedergestelt ende gerestitueert, stellen
weder ende restitueren tzynder goeder fame ende name in onsen voirs.
lande van brabant ende allen anderen onsen landen ende heerlicheyden mitsgaders
tsynen onverbuerden goeden indien hy ennige heeft alsoe hy was voere
de toecompste vanden manslach voirs. imponerende hier op een eewich
swygen ende sillentie onsen procureur generael ende allen anderen onsen rechteren
justicieren ende officieren wyen zy zyn satisfactie ende beteringe
eerst ende alvoeren gedaen der geinteresseerde partyen indien die
noch nyet gedaen en is ende ennige dairtoe staet civilyck allenlyck
behoudelyck dat de voirs. suppliant gehouden wordt tselve feyt ende
manslach jegens ons te beteren oyck civilyck naer de gelegentheyt
vanden misdaete ende faculteyt van synen goeden ende oyck te
reffonderen ende betaelen de redelycke costen van justicien indien
hieromme ennige gedaen syn , alter taxatie ende arbiterscepe
van onsen lieven ende getrouwen die cancellier ende luyden van onsen
raide in branant die wy daer toe committeren den welcken
wy beveelen dat voer hen geroepen die gene die behooren geroepen
te zyne te procederen wel ende duechdeltck ter verrifficatie
ende interinnement van desen naer hueren vorme ende inhouden ende
tot taxatie ende arbiterscepe vander amende civile ende costen van
justicien voirscreven ende dat gedaen ende de voirs. amende civile
getaxeert ende betaelt zynde in handen van onsen ontfanger diet behoiren
sal die welcke gehouden werdt daeraff ontfanck te maken rekeninge
bewijs ende reliqua te doene tonsen proffyte metten anderen penningen
van sijnen ontfange zy onsen drossaet van brabant meyer van loeven
amman van bruessele scoutetten van antwerpen ende vanden bosche
ende allen anderen onsen rechteren justicieren ende officieren iegenwoirdigen
ende toecommende huere stedehouderen ende eenyegelyck van hun besundere
soe hem toebehoiren zal doen laten ende gedoogen den voirn. suppliant
van desen onse gratie remissie quytsceldinge ende pardoen ende
van alle den inhouden van desen inder vuegen ende manieren voere
verhaelt rustelyck verdelyck volcommelyck ende eeuwelyck genyeten ende gebruyken
sonder hem te doene noch te laeten geschien nu noch in toecommende
tyt aen lyf noch aen goet eenich hinder letsel oft moyenisse
ter contrarie mair by alzoe zyn lyf oft eenige van zynen
ongeconfisqueert goeden daeromme gevangen becommert oft
gearresteert waren dat zy die stellen ter stont ende sonder
vertreck tot geheelder delivrancie want ons alzoe gelieft
ende ten eynde dat dit goet vast ende gestadich blyve teewigen
dagen soe hebben wy onsen zegel hier aen doen hangen behoudelyck
in anderen saken onsen recht ende eenen yegelyck tzynen in allen.
gegeven in onser stadt van brugge inde maendt van
october int jaert ons heeren duysent vyfhondert ende eenenveertich
van onsen keyserrycke txxija ende van onsen rycken van
castillien ende andere txxvje aldus gescreven op te plycke
byden keyser in zynen raide ende onder geteekent verreyken.
visa recepta
gecollationeert ende bevonden accorderende
met zynen originale by my
facuwez